text: Påsken byder på regn og rusk
  10 april 2017 kl. 08.20
  En dejlig lun og solrig søndag bliver afløst af et koldt, vådt og blæsende påskevejr.
  Havearbejde, klargøring af campingvogn og båd og udflugter i det fri. Planerne er mange, når danskerne går på påskeferie, men i år skal du måske skrue lidt ned for forventningerne.
  Påskevejret bliver nemlig både vådt, koldt og blæsende.
  Det starter blidt med et par tørre, men skyede dage. Natten til onsdag sætter regnen så ind.
  Det skal også blæse godt i påsken, så der bliver rig mulighed for at flyve med drage eller teste sejlene på båden. Men at slå fortelt op på campingpladsen kan være en knap så sjov opgave.
  
  